Cꞌjaraꞌ Jesús xerexbilaj ela rdiscípulo,
xeba chpam jun lwar cꞌola precwent Judea.
Tak xekaja,
tzraꞌ xecꞌjeꞌ waꞌ y ecꞌola wnak nqueruban bautizar.
Caraꞌ nuban Juan chkaꞌ nqueruban bautizar jeꞌ wnak chpam jun lwar rubiꞌ Enón jcꞌola chenkaj Salim,
com tzraꞌ sowr yaꞌ.
Xepeta jeꞌ wnak y xebaꞌna bautizar.
Jaraꞌ tiemp Juan qꞌuemjaꞌna tyaꞌa pcars rmal rey Herodes.
Per je rexbil Juan y jleꞌ chic aj Israel necchꞌojquij quiꞌ tzrij rchꞌobic bautismo.
J-eꞌ rdiscípulo Juan xeba ruqꞌuin y cawra xecbij tzra:
—Rabí,
ja acha xaban bautizar jupraj rkanyaꞌ Jordán jxayaꞌ rbixic che arjaꞌ Toꞌonel tkon ta rmal Dios,
camic arjaꞌ nqueruban bautizar jeꞌ wnak y conjelal ebnak ruqꞌuin.
Juan xbij chca:
—Anen kas ajniꞌla quiꞌ nucꞌuꞌx ebnak wnak ruqꞌuin Jesús.
Jsamaj nkaban chokjujnel xruyon chcaj penak waꞌ.
Ixix bien xewcꞌaxaj tak xenbij chca wnak che manen ta en Cristo,
anen entkon ta chquenyaꞌ rbixic che npe na.
Jesús yatanak tzra che nqueba conjelal wnak tzrij.
Ajniꞌ tzra jun cꞌjol tak necꞌleꞌa yatanak tzra che nba rexkayil tzrij.
Nbanic anen ajniꞌ en jun amigo rxin jun cꞌjol tak necꞌleꞌa.
Per jaraꞌ amigo paꞌl oca prupox cꞌjol jnecꞌleꞌa y remjon rcꞌaxic nak nuchol,
per kas congan nquicota tzan rcꞌaxic.
Caraꞌ cꞌa camic chwa anen chkaꞌ,
congan quiꞌ nucꞌuꞌx,
congan nojnak quicotemal ruqꞌuin wanm.
Yatanak tzra Jesús che nyaꞌ na rukꞌij más cmal wnak,
y anen yatanak chwa com ajniꞌ en majoꞌn.
Jpenak chcaj xruyon arjaꞌ nim rukꞌij chquewech conjelal wnak per ajoj ok wnak mkatzꞌton ta nak rbanic chcaj,
xok rxin ruchꞌlew,
xjaraꞌ katzꞌton jkutkin waweꞌ chuchꞌlew.
Per jpenak chcaj xruyon jaꞌ nim rukꞌij que chquewech conjelal wnak.
Jaꞌ retzꞌton y rcꞌaxan ajniꞌ rbanic chcaj y jaraꞌ remjon rbixic,
per majoꞌn nnimax ta.
Per achnak nquenimana rxin j-eraꞌ cawra necbij:
—Jaꞌ Dios ne ktzitzij waꞌ njelal je nbij.
Com Dios takyon ta rxin Rlecꞌwalxel rmal cꞌaraꞌ rutzij Dios nbij.
Caraꞌ nuban com Espíritu je xyataj tzra rmal Dios congan nojnak pranm,
next wjic mquita cꞌan rmal.
Jaꞌ Rlecꞌwalxel najniꞌla njoꞌxa rmal Ttixel.
Chkaꞌ njelal achnak jchon prukꞌaꞌ rmal Ttixel.
Nak xeykeꞌa quecꞌuꞌx ruqꞌuin Rlecꞌwalxel j-eraꞌ ccꞌan chic utzlaj cꞌaslemal rxin Dios je rxin junlic.
Per nak majoꞌn ncajoꞌ ta necnimaj Rlecꞌwalxel j-eraꞌ majoꞌn nquewil ta utzlaj cꞌaslemal y qꞌuecꞌo na chpam ryiwal Dios.